CELEX: 32020D1575
Language: fi
Date: 2020-10-27 00:00:00
Title: Euroopan keskuspankin päätös (EU) 2020/1575, annettu 27 päivänä lokakuuta 2020, väärinkäytösten ilmoituskanavan kautta ilmoitettujen rikkomisten arvioinnista ja niihin liittyvistä jatkotoimista, kun ilmoituksen kohteena on EKP:n ylimmän johdon jäsen (EKP/2020/54)

29.10.2020   
               
               
                  FI
               
               
                  Euroopan unionin virallinen lehti
               
               
                  L 359/14
               
            
         EUROOPAN KESKUSPANKIN PÄÄTÖS (EU) 2020/1575,
         annettu 27 päivänä lokakuuta 2020,
         väärinkäytösten ilmoituskanavan kautta ilmoitettujen rikkomisten arvioinnista ja niihin liittyvistä jatkotoimista, kun ilmoituksen kohteena on EKP:n ylimmän johdon jäsen (EKP/2020/54)
         EUROOPAN KESKUSPANKIN NEUVOSTO, JOKA
         ottaa huomioon Euroopan keskuspankkijärjestelmän ja Euroopan keskuspankin perussäännön ja erityisesti sen 12.3 artiklan,
         sekä katsoo seuraavaa:
         
                     (1)
                  
                  
                     Väärinkäytösten ilmoittamista koskevia Euroopan keskuspankin menettelytapoja on hiljattain vahvistettu EKP:n eettisissä säännöissä (1). Tätä tarkoitusta varten perustetun EKP:n sisäisen ilmoitusalustan (jäljempänä väärinkäytösten ilmoituskanava) kautta ilmoitetut rikkomiset voivat koskea EKP:n ylimmän johdon jäseniä, eli EKP:n ylimmän johdon jäsenten menettelytapaohjeiden (2) 1.1, 1.2 ja 1.4 artiklassa tarkoitettuja henkilöitä.
                  
               
                     (2)
                  
                  
                     Jotta väärinkäytösten ilmoittamista koskevat EKP:n menettelytavat olisivat tehokkaita, niissä tulisi olla säännökset uuden ilmoituskanavan kautta tehtyjen ilmoitusten perusteellisesta arvioinnista ja niihin liittyvistä jatkotoimista. Arviointi ja jatkotoimet olisi toteutettava yhdenmukaistettua menettelyä noudattaen ja nimetyn toimivaltaisen viranomaisen vastuulla.
                  
               
                     (3)
                  
                  
                     On tarpeen tarkentaa menettelyä, jota sovelletaan väärinkäytösten ilmoituskanavan kautta ilmoitettuja rikkomisia koskevien tietojen arviointiin ja niihin liittyviin jatkotoimiin, kun ilmoituksessa mainitaan EKP:n ylimmän johdon jäsen henkilönä, joka on vastuussa rikkomisesta tai johon kyseinen henkilö liittyy.
                  
               
                     (4)
                  
                  
                     Jotta varmistettaisiin vahvistetun kehyksen sujuva täytäntöönpano ja vältettäisiin väärinkäytösten ilmoituskanavan kautta ilmoitettujen rikkomisten arviointiin ja niitä koskeviin jatkotoimiin liittyvä oikeudellinen epävarmuus, kun ilmoituksessa mainitaan EKP:n ylimmän johdon jäsen henkilönä, joka on vastuussa rikkomisesta tai johon kyseinen henkilö liittyy, tämän päätöksen pitäisi tulla voimaan kolmantena päivänä sen jälkeen, kun se on julkaistu Euroopan unionin virallisessa lehdessä,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Määritelmät
            Ellei toisin säädetä, tässä päätöksessä käytetyillä termeillä on sama merkitys kuin EKP:n eettisissä säännöissä määritellyillä termeillä.
         
         
            2 artikla
            Toimivaltainen viranomainen
            Jos väärinkäytösten ilmoituskanavan kautta saadussa rikkomista koskevassa ilmoituksessa mainitaan EKP:n ylimmän johdon jäsen henkilönä, joka on vastuussa rikkomisesta tai johon kyseinen henkilö liittyy, ilmoituksen arvioinnista, palautteesta väärinkäytöksen ilmoittajalle ja/tai ilmoitukseen liittyvistä jatkotoimista vastaava toimivaltainen viranomainen on
            
                        a)
                     
                     
                        EKP:n puheenjohtaja; tai
                     
                  
                        b)
                     
                     
                        EKP:n varapuheenjohtaja, jos ilmoituksessa mainittu EKP:n ylimmän johdon jäsen on EKP:n puheenjohtaja.
                     
                  
         
            3 artikla
            Arviointia ja jatkotoimia koskeva menettely
            
               1.   Jos väärinkäytösten ilmoituskanavan kautta saadussa rikkomista koskevassa ilmoituksessa mainitaan EKP:n ylimmän johdon jäsen henkilönä, joka on vastuussa rikkomisesta tai johon kyseinen henkilö liittyy, ilmoitukseen liittyvät jatkotoimet toteutetaan Euroopan keskuspankin päätöksen (EU) 2016/456 (EKP/2016/3) (3) mukaisesti, kun kyse on mainitun päätöksen soveltamisalaan kuuluvasta ilmoituksesta.
            
            
               2.   Jos edellä 1 kohdassa tarkoitettu rikkomista koskeva ilmoitus ei kuulu päätöksen (EU) 2016/456 (EKP/2016/3) soveltamisalaan, siihen liittyvät jatkotoimet toteutetaan sisäisistä hallinnollisista tutkimuksista annetun hallinnollisen yleisohjeen 01/2006 (4) mukaisesti.
            
            
               3.   Sanotun rajoittamatta edellä 2 kohdan soveltamista, 2 artiklan nojalla nimetty toimivaltainen viranomainen voi
               
                           a)
                        
                        
                           välittää saadut tiedot EKP:n eettiselle komitealle neuvojen pyytämiseksi, ennen kuin se vahvistaa, onko saatujen tietojen nojalla perusteltua aloittaa sisäinen tutkimus;
                        
                     
                           b)
                        
                        
                           vahvistettuaan, että saatujen tietojen nojalla on perusteltua aloittaa sisäinen hallinnollinen tutkimus, päättää hallinnollisen yleisohjeen 01/2006 4 artiklan 1–4 kohdasta poiketen suoraan hallinnollisen tutkimuksen aloittamisesta ja tehdä asiaankuuluvat päätökset hallinnollisen yleisohjeen 01/2006 4 artiklan 5 ja 6 kohdan mukaisesti, mukaan lukien 2 artiklan mukaan nimetylle toimivaltaiselle viranomaiselle kuuluva mahdollisuus poikkeuksellisesti päättää hallinnollisen tutkimuksen toteuttamisesta itse, ja nimetä tässä tapauksessa joko riittävän korkeassa asemassa olevan yksittäisen henkilön tai paneelin tutkimuksen suorittamista varten.
                        
                     
         
         
            4 artikla
            Voimaantulo
            Tämä päätös tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
         
         
            Tehty Frankfurt am Mainissa 27 päivänä lokakuuta 2020.
            
               
                  EKP:n puheenjohtaja
               
               Christine LAGARDE
            
         
         
            (1)  EKP:n eettisiä sääntöjä koskeva muutos (ei vielä julkaistu virallisessa lehdessä).
         
            (2)  EKP:n ylimmän johdon jäsenten menettelytapaohjeet (2019/C 89/03) (EUVL C 89, 8.3.2019, s. 2).
         
            (3)  Euroopan keskuspankin päätös (EU) 2016/456, annettu 4 päivänä maaliskuuta 2016, petosten, lahjonnan ja Euroopan yhteisöjen taloudellisia etuja vahingoittavan muun laittoman toiminnan torjuntaan liittyvien Euroopan petostentorjuntaviraston Euroopan keskuspankkia koskevien tutkimusten ehdoista ja edellytyksistä (EKP/2016/3) (EUVL L 79, 30.3.2016, s. 34).
         
            (4)  Hallinnollinen yleisohje (Administrative Circular 01/2006 on internal administrative inquiries) hyväksyttiin 21 päivänä maaliskuuta 2006, ja se on luettavissa EKP:n verkkosivustolla.